## Innovació col·labora amb PLD Space per a llançar a l’espai satèl·lits xicotets amb experiments dissenyats per estudiants de tots els nivells educatius

*** L’empresa d’Elx aprofitarà els dos llançaments del Miura 5, programats per a finals del 2025 i principis del 2026
* La consellera d’Innovació es mostra “tremendament satisfeta de contribuir a estendre les estratègies d’innovació a tota la societat”**

La Conselleria d’Innovació, Indústria, Comerç i Turisme que dirigix Nuria Montes col·labora amb l’empresa PLD Space en el projecte ‘Miura 5 Spark’, una iniciativa dirigida a centres educatius de tots els nivells, des de Primària fins a formació universitària, perquè puguen llançar a l’espai els seus experiments sense cap cost.

PLD Space, amb seu a Elx, és una companyia aeroespacial pionera que en 2023 va posar en l’espai amb èxit el Miura 1, el primer coet privat desenrotllat i llançat a Europa.

Ara, aprofitant els dos llançaments de demostració del coet Miura 5, previstos per a finals del 2025 i principis de 2026, la companyia ha posat en marxa el programa ‘Miura 5 Spark’, que oferix, de manera gratuïta, situar en l’espai satèl·lits de grandària reduïda amb experiments dissenyats per centres escolars de tot el món.

La consellera d’Innovació, Nuria Montes, s’ha mostrat “tremendament satisfeta de poder estendre les estratègies d’innovació a tota la societat”.

“A més”, ha afegit Montes, “així fomentem també la cultura aeroespacial entre els nostres jóvens per a consolidar este clúster que porta una empenta amb molta força a la Comunitat Valenciana”.

**Objectius**

Amb este projecte, PLD Space pretén despertar en els jóvens l’interés per la ciència, la tecnologia i l’espai, i anima els estudiants a desenrotllar projectes científics i tecnològics innovadors, diferencials i creatius que es puguen embarcar en el Miura 5 per a posar-los a prova en l’espai. Els equips d’estudiants seleccionats s’aparellaran amb proveïdors de plataformes de satèl·lits comercials.

El programa, que compta també amb el suport de l’Agència Espacial Espanyola i l’Agència Espacial Europea, preveu que cada llançament del Miura, que té una altura de 37,5 metres, puga posar en una òrbita de 500 quilòmetres d’altitud els satèl·lits xicotets triats amb un pes total de 450 kg.

Entre els criteris de selecció dels experiments escolars que es presenten estan el país d’origen, amb prioritat per als espanyols; seguit dels estats membres de la Unió Europea, i de l’OTAN. PLD Space donarà prioritat a les propostes d’universitats, centres d’investigació i entitats comercials que estiguen disposades a integrar experiments d’equips d’estudiants de Primària, Secundària i Formació Professional.

Altres criteris de selecció seran la flexibilitat de l’òrbita del satèl·lit, els riscos operatius o l’atractiu de la missió.

**Calendari**

El termini per a l’enviament de sol·licituds per part de col·legis, instituts i centres de Formació Professional conclou el 15 de novembre. El 30 d’eixe mateix mes s’anunciarà la selecció final dels candidats i el 10 de desembre tindrà lloc la sessió virtual, quan se’ls vincularà amb les entitats comercials seleccionades en el programa Spark.

Fecha: 10/09/2024